“Polisie net soos in apartheidsjare”Die optrede van die Suid-Afrikaanse polisiediens (SAPD) het grootliks onveranderd gebly sedert die apartheidsjare, het Zac Yacoob, ŉ voormalige regter van die konstitusionele hof, oor die naweek gesê. “Ongelukkig wil dit nie voorkom of die polisie van vandag beter doen as die polisie van gister nie,” het Yacoob, met verwysing na die Marikana-tragedie, gesê. Altesaam 44 mense is in Augustus verlede jaar dood toe daar onluste by Lonmin se Marikana-myn in Rustenburg uitgebreek het. Altesaam 34 mense, omtrent almal stakende werkers, is dood na ŉ skermutseling met die polisie op 16 Augustus. Tien mense, waaronder twee polisebeamptes, is in die voorafgaande week dood. The New Age het Maandag berig oor Yacoob se uitlatings tydens ŉ herdenkingsgeleentheid van die Golela Nege in Chatsworth, Durban. Nege anti-apartheidsaktiviste, wat bekend staan as die Golela Nege, is in 1988 in Golela naby die grens van Swaziland in ŉ hinderlaag dood. Yacoob het die families van die slagoffers verteenwoordig toe hul dood ondersoek is. – SAPA